Peter Hummelgaard (S), 2024-11-28:
Tak for ordet.
Tak for en engageret debat.
Det skal være så svært som overhovedet muligt at være bandemedlem i Danmark.
Vi skal tage alle tænkelige værktøjer i brug i kampen mod den organiserede kriminalitet.
Forbud og opløsning er nogle af de værktøjer, der kan være med til at stække banderne.
Derfor skal myndighederne også have de nødvendige redskaber til at håndhæve et forbud eller en opløsning.
Det skal have konsekvenser, når banderne ikke respekterer et forbud eller en opløsning ved at videreføre banden.
Derfor fremsætter regeringen nu det her lovforslag, der skal styrke håndhævelsen af et forbud mod eller en opløsning af en forening.
Rigsadvokaten har oplyst, at det i praksis har vist sig vanskeligt at løfte bevisbyrden for, at visse handlinger foretaget af medlemmer af en forbudt eller opløst forening rent faktisk udgør videreførelse af foreningen og ikke bare er et socialt arrangement.
I praksis kan det dermed være vanskeligt at skelne mellem, hvornår der er tale om en videreførelse af en forbudt eller opløst forening, og hvornår der er tale om sociale arrangementer, der ikke kan betragtes som en sådan videreførelse.
Det gælder ikke mindst, når foreningen også forud for et forbud eller opløsning har haft sociale arrangementer og samvær som en del af foreningens aktiviteter.
Herudover kan det være vanskeligt at konstatere, at ulovlige aktiviteter udgør en videreførelse af en forbudt eller opløst forening, når de ulovlige aktiviteter bliver begået af medlemmerne af foreningen.
Derfor er der behov for at udvide forbuddet mod at videreføre en forbudt eller opløst forening til også at omfatte handlinger, der er egnet til at fremstå som en sådan videreførelse.
Med lovforslaget styrker vi derfor det strafferetlige værn mod at fortsætte en forening, der med hjemmel i grundloven foreløbig er forbudt eller opløst ved dom.
For det må ikke være sådan, at fem LTF'ere, Bandidosmedlemmer eller medlemmer af helt tredje forening, der senere måtte blive forbudt eller opløst, kan mødes under dække af rent sociale aktiviteter og på den måde videreføre foreningen.
Det kunne være et besøg på en restaurant eller en beværtning, et grillarrangement i en park eller kørsel på motorcykel i en gruppe.
Fælles for den type arrangementer er, at de efter omstændighederne kan være egnet til at fremstå som videreførelse af den forening, der er foreløbig forbudt eller opløst med hjemmel i grundloven.
Samtidig kan de sociale arrangementer være med til at fastholde det fællesskab mellem bandemedlemmerne, der skaber grobund for yderligere kriminalitet.
Derfor må vi som samfund ikke acceptere, at bandemedlemmerne viderefører en forbudt eller opløst bande ved at holde sociale arrangementer, for det skaber utryghed i vores samfund, når forbudte og opløste foreninger fortsætter med at forsamle sig.
Og vi skal slet ikke acceptere, at banderne fortsætter den kriminelle adfærd efter forbuddet eller opløsningen.
Derfor skal det som det helt klare udgangspunkt lægges til grund, at ulovlige handlinger, der bliver begået i forening af medlemmer af den forbudte eller opløste bande, er egnet til at fremstå som videreførelse af foreningen.
Samlet set gør vi det altså nu lettere for myndighederne at håndhæve et forbud eller en opløsning af en forening, både når det kommer til sociale arrangementer, der kan skabe utryghed i samfundet, og til ulovlige handlinger.
Med lovforslaget laver vi dermed endnu et benspænd for banderne i Danmark.
Det håber jeg at der vil være bred opbakning til i Folketinget.
Med de bemærkninger ser jeg frem til den videre behandling her i Folketinget, og jeg står naturligvis til rådighed for at besvare de spørgsmål, der måtte være til lovforslaget.
Tak for ordet.